
NOLIKUMS
par mūža stipendijas piešķiršanu izciliem kultūras un mākslas darbiniekiem


	Pieņemts saskaņā ar 
Valsts kultūrkapitāla fonda likuma 
3. panta otrās daļas 1. punktu


1. Vispārīgie jautājumi
1.1. Valsts kultūrkapitāla fonds (turpmāk – VKKF) mūža stipendiju piešķir izciliem kultūras un mākslas darbiniekiem par mūža ieguldījumu kultūras un mākslas attīstībā. Stipendija tiek piešķirta konkursa kārtībā saskaņā ar likuma „Par iedzīvotāju ienākuma nodokli” 9. panta pirmās daļas 7. punktu un piekto daļu.
1.2. Mūža stipendija tiek maksāta papildus pensijai un citiem ienākumiem un netiek aplikta ar nodokļiem. To izmaksā VKKF no savā budžetā paredzētajiem finanšu līdzekļiem.
1.3. Mūža stipendijas saņēmēju pretendentu atlasi veic, ņemot vērā šim mērķim piešķirtos budžeta līdzekļus.
1.4. Uz mūža stipendijas saņemšanu nevar pretendēt VKKF padomes loceklis un VKKF nozares ekspertu komisijas loceklis.

2. Lēmuma pieņemšana
2.1. Balstoties uz VKKF nozares ekspertu komisijas atzinumu, lēmumu par mūža stipendijas piešķiršanu pieņem VKKF padome, izskatot katra pretendenta lietu individuāli.
2.2. VKKF padome katru gadu nosaka piešķiramo mūža stipendiju skaitu, kā arī pārskata stipendijas apmēra paaugstināšanas iespējas.
2.3. VKKF padomes lēmumus par mūža stipendijas piešķiršanu pieņem ar vienkāršu balsu vairākumu. Ja ir vienāds balsu skaits, izšķirošā ir VKKF padomes priekšsēdētāja balss.

3. Pieteikumu iesniegšana
3.1. Tiesības pieteikt pretendentus mūža stipendijas saņemšanai ir (turpmāk – Pieteicējs):
3.1.1. Kultūras ministrijai;
3.1.2. Kultūras ministrijas iestādēm un kapitālsabiedrībām (1. pielikums); 
3.1.3. Latvijas Radošo savienību padomei;
3.1.4. Latvijas Pašvaldību savienībai;
3.1.5. Zinātniskām institūcijām, kas ir reģistrētas Latvijas Zinātnisko institūciju reģistrā un kuru kompetencē ir kultūras pētniecība. 
3.2. Iesniegšanas nosacījumi:
3.2.1. Pieteikums jāiesniedz projektu pieteikumu sistēmā https://kkf.kulturaskarte.lv 
Lai pieslēgtos iesniegšanas sistēmai, nepieciešams kāds no valsts pārvaldes pakalpojumu portālā Latvija.lv pieejamajiem autentifikācijas līdzekļiem:
3.2.1.1. juridiskās personas vārdā pieteikumu iesniedz fiziska persona, kurai ir attiecīgās juridiskās personas pārstāvības tiesības;
3.2.1.2. viena juridiskā persona katrā nozarē var iesniegt ne vairāk kā divus pieteikumus; 
3.2.1.3. pieteikums par katru mūža stipendijas pretendentu projektu pieteikumu sistēmā jāiesniedz atsevišķi;
3.2.1.4. ja viens mūža stipendijas pretendents tiek pieteikts vairākās nozarēs, katrs pieteikums projektu pieteikumu sistēmā jāiesniedz atsevišķi, ņemot vērā 3.2.1.2. punktā noteikto ierobežojumu juridiskajai personai attiecībā uz pieteikumu iesniegšanu katrā nozarē;
3.2.1.5. ja pretendenta darbība un līdzšinējais ieguldījums nav klasificējams konkrētā nozarē un atbilst vairāku (vismaz divu) nozaru definējumam, pretendentu mūža stipendijai iespējams pieteikt Starpdisciplināro pieteikumu kategorijā, ņemot vērā 3.2.1.2. punktā noteikto ierobežojumu juridiskajai personai attiecībā uz pieteikumu iesniegšanu katrā nozarē.
3.3. Pieteikums sistēmā jāiesniedz savlaicīgi pēc konkursa izsludināšanas atbilstoši VKKF padomes apstiprinātajā termiņā no 2026. gada 2. novembra līdz 2026. gada 20. novembrim plkst. 23:59
3.4. Par VKKF padomes pieņemto lēmumu Pieteicējs tiek informēts mēneša laikā pēc lēmuma pieņemšanas, saņemot automātiski sagatavotu informāciju no projektu pieteikumu sistēmas https://kkf.kulturaskarte.lv organizācijas e-pasta adresē, kas norādīta informācijā par Pieteicēju. 
4. Pieteikumu noformējums un saturs
4.1. [bookmark: _Hlk70150893]Pieteikums projektu pieteikumu sistēmā iesniedzams latviešu valodā, aizpildot visus norādītos laukus, un tas ietver:
4.1.1. informāciju par Pieteicēju;
4.1.2. informāciju par mūža stipendijas pretendentu;
4.1.3. pieteikuma pamatojums;
4.1.4. mūža stipendijas pretendenta biogrāfija (CV); 
4.2. Ja Pieteicējs vēlas pieteikumam pievienot arī citus pielikumus, piemēram, rekomendācijas, darbu fotogrāfijas u.tml., papildus pievienojamais Pielikums/-i pievienojams/-i sadaļā “Pievienotie dokumenti”, PDF formāta failā/-os, viena faila maksimālais izmērs nedrīkst pārsniegt 20 megabaitus (20 MB).

5. Saņemšanas kārtība
5.1. Pieteicējs nodrošina VKKF pieprasīto ziņu sniegšanu par mūža stipendiātu (turpmāk – stipendiāts), t.sk., par stipendijas saņemšanas veidu: 
5.1.1. ar pārskaitījumu uz stipendiāta norādīto bankas kontu; 
5.1.2. ar pasta pārvedumu uz stipendiāta norādīto adresi (šajā gadījumā – stipendiāts sedz izmaksas, kas saistītas ar pasta pakalpojumu);
5.2. Stipendiāts piešķirto naudas summu saņem katru mēnesi (līdz attiecīgā mēneša 15. datumam). 

1. pielikums 
Nolikumam par mūža stipendijas piešķiršanu 
izciliem kultūras un mākslas darbiniekiem

Kultūras ministrijas iestādes un kapitālsabiedrības*
Latvijas Nacionālais arhīvs
Nacionālā kultūras mantojuma pārvalde
Nacionālais Kino centrs
Latvijas Nacionālais kultūras centrs
Kultūras informācijas sistēmu centrs
Muzeji
Latvijas Nacionālais mākslas muzejs
Rīgas vēstures un kuģniecības muzejs
Rundāles pils muzejs 
Latvijas Etnogrāfiskais brīvdabas muzejs
Memoriālo muzeju apvienība 
Latvijas Nacionālais vēstures muzejs
Latvijas Nacionālais rakstniecības un mūzikas muzejs
Īpaši aizsargājamais kultūras piemineklis – Turaidas muzejrezervāts
Bibliotēkas
Latvijas Nacionālā bibliotēka
Latvijas Neredzīgo bibliotēka
Izglītības iestādes
Latvijas Kultūras akadēmija
Latvijas Mākslas akadēmija
Jāzepa Vītola Latvijas Mūzikas akadēmija
Mākslu izglītības kompetences centrs „Liepājas Mūzikas, mākslas un dizaina vidusskola”
Mākslu izglītības kompetences centrs „Rīgas Dizaina un mākslas vidusskola”
Mākslu izglītības kompetences centrs „Nacionālā Mākslu vidusskola”
Mākslu izglītības kompetences centrs „Ventspils Mūzikas vidusskola”
Mākslu izglītības kompetences centrs „Latgales Mūzikas un mākslas vidusskola”
Staņislava Broka Daugavpils Mūzikas vidusskola
Alfrēda Kalniņa Cēsu mūzikas vidusskola
Jāzepa Mediņa Rīgas mūzikas vidusskola
Jelgavas mūzikas vidusskola
Ministrija ir valsts kapitāla daļu turētāja šādās kapitālsabiedrībās (uzņēmējsabiedrībās):
VSIA „Latvijas Nacionālais simfoniskais orķestris”
VSIA „Valsts Akadēmiskais koris „Latvija””
VSIA „Latvijas koncerti” 
VSIA „Kremerata Baltica”
VSIA „Latvijas Nacionālā opera un balets”
VSIA „Liepājas Simfoniskais orķestris”
SIA „Starptautiskā rakstnieku un tulkotāju māja”
VSIA „Rīgas Cirks”
VSIA „Jaunais Rīgas teātris”
VSIA „Dailes teātris”
VSIA „Latvijas Nacionālais teātris”
VSIA „Daugavpils teātris”
VSIA „Valmieras Drāmas teātris”
VSIA „Latvijas Leļļu teātris”
VSIA „Mihaila Čehova Rīgas Krievu teātris” 


* Informācija pieejama Kultūras ministrijas mājaslapā: https://www.km.gov.lv/lv/ministrija/km-iestades-un-kapitalsabiedribas 


